CELEX: 32021D1743
Language: da
Date: 2021-09-28 00:00:00
Title: Rådets afgørelse (EU) 2021/1743 af 28. september 2021 om den holdning, der skal indtages på Den Europæiske Unions vegne i det regionale styringsudvalg for transportfællesskabet, for så vidt angår oprettelse af et teknisk udvalg for transport ad vandveje og multimodalitet

1.10.2021   
               
               
                  DA
               
               
                  Den Europæiske Unions Tidende
               
               
                  L 348/27
               
            
         RÅDETS AFGØRELSE (EU) 2021/1743
         af 28. september 2021
         om den holdning, der skal indtages på Den Europæiske Unions vegne i det regionale styringsudvalg for transportfællesskabet, for så vidt angår oprettelse af et teknisk udvalg for transport ad vandveje og multimodalitet
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 91 og artikel 100, stk. 2, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Traktaten om oprettelse af transportfællesskabet (»transportfællesskabstraktaten«) blev indgået af Unionen ved Rådets afgørelse (EU) 2019/392 (1) og trådte i kraft den 1. maj 2019.
                  
               
                     (2)
                  
                  
                     Det regionale styringsudvalg blev nedsat ved transportfællesskabstraktaten til at forestå administrationen af denne traktat og sikre, at den gennemføres korrekt. I henhold til artikel 26 i transportfællesskabstraktaten skal det regionale styringsudvalg vedtage afgørelser om oprettelse af tekniske udvalg.
                  
               
                     (3)
                  
                  
                     Hvert teknisk udvalg kan på sit ansvarsområde fremlægge forslag for det regionale styringsudvalg til afgørelse. De tekniske udvalg består af repræsentanter for de kontraherende parter i transportfællesskabstraktaten. Alle EU-medlemsstaterne kan deltage som observatører.
                  
               
                     (4)
                  
                  
                     Det regionale styringsudvalg skal snart vedtage en afgørelse om oprettelse af et teknisk udvalg for transport ad vandveje og multimodalitet.
                  
               
                     (5)
                  
                  
                     Oprettelsen af et teknisk udvalg for transport ad vandveje og multimodalitet vil bidrage til at nå transportfællesskabstraktatens mål, nemlig skabelsen af et transportfællesskab inden for vejtransport, jernbanetransport, transport ad indre vandveje og søtransport samt udviklingen af transportnettet mellem Unionen og de sydøsteuropæiske parter.
                  
               
                     (6)
                  
                  
                     Et teknisk udvalg for transport ad vandveje og multimodalitet bør sigte mod at behandle kritiske spørgsmål vedrørende transport ad vandveje, der omfatter maritime anliggender, indre vandveje og havne, samt at behandle de multimodale aspekter og fremme effektiv anvendelse af sådan transport.
                  
               
                     (7)
                  
                  
                     Den holdning, der skal indtages på Unionens vegne i det regionale styringsudvalg for så vidt angår oprettelse af et teknisk udvalg for transport ad vandveje og multimodalitet, bør fastlægges, da en sådan afgørelse er en forudsætning for gennemførelsen af transportfællesskabstraktaten, og får bindende virkning for Unionen —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i det regionale styringsudvalg, der er nedsat ved traktaten om oprettelse af et transportfællesskab, for så vidt angår oprettelse af et teknisk udvalg for transport ad vandveje og multimodalitet, baseres på det regionale styringsudvalgs udkast til afgørelse (2).
            Unionens repræsentanter i det regionale styringsudvalg kan vedtage mindre ændringer af udkastet til afgørelse uden yderligere afgørelse truffet af Rådet.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 28. september 2021.
            
               
                  På Rådets vegne
               
               S. KUSTEC
               
                  Formand
               
            
         
         
            (1)  Rådets afgørelse (EU) 2019/392 af 4. marts 2019 om indgåelse på Den Europæiske Unions vegne af traktaten om oprettelse af et transportfællesskab (EUT L 71 af 13.3.2019, s. 1).
         
            (2)  Jf. dokument ST 11514/21 på http://register.consilium.europa.eu.